Никола Јовановић (кошаркаш)
Никола Јовановић (Београд, 6. јануар 1994) је српски кошаркаш. Игра на позицијама крилног центра и центра.

Биографија 
Јовановић је прошао млађе селекције Црвене звезде, а провео је и једну годину у Партизану пре него што је 2012. отишао у САД на даље усавршавање. Прво је провео годину у средњој школи „Арлингтон кантри деј” за коју је у проеку имао 15 поена и 12 скокова. Након тога одлази на познати универзитет Јужна Калифорнија где наступа за Тројансе три године. Прве године је имао 8 поена и 4,4 скока у просеку, друге 12,3 поена и 7 скокова, а треће 12,1 поен и 7 скокова. 

Након треће године пријавио се на НБА драфт на којем није прошао, па је своју шансу у НБА лиги тражио преко летње лиге, где је прво наступао за Детроит, па онда за Лос Анђелес лејкерсе. Будући да се није успео наметнути и изборити уговор са неким НБА тимом, крајем октобра 2016. је потписао за филијалу Детроита (Гранд рапидс драјв) за коју је играо све до марта када је трејдован у филијалу Никса (Вестчестер никси). Иначе, у развојној лиги је у просеку бележио 9,2 поена и 6,6 скокова за 17 минута у просеку.

Јовановић је 29. јула 2017. потписао трогодишњи уговор са Црвеном звездом. Са црвено-белима је у сезони 2017/18. освојио Суперлигу Србије. У августу 2018. је прослеђен на једногодишњу позајмицу у Аквила баскет Тренто. Сезону 2019/20. је провео у Црвеној звезди, а у августу 2020. је потписао једногодишњи уговор са Игокеом. Са Игокеом је освојио Куп Босне и Херцеговине за 2021. годину. У септембру 2021. је потписао уговор са руском екипом Нижњи Новгород. У руском клубу је био до децембра исте године када је уговор раскинут. Вратио се у Нижњи Новгород у сезони 2022/23. У фебруару 2023. потписао је за белгијски Остенде. У октобру исте године прешао је у Антверп џајантсе.

Успеси

Клупски 
 Црвена звезда:
 Првенство Србије (1): 2017/18.

 Игокеа:
 Куп Босне и Херцеговине (1): 2021.

Референце

Спољашње везе 

 Профил на сајту АБА лиге
 Профил на сајту Евролиге

Рођени 1994.
Спортисти из Београда
Српски кошаркаши
Крилни центри
Кошаркашки центри
Кошаркаши Вестчестер никса
Кошаркаши Гранд Рапидс драјва
Кошаркаши Црвене звезде
Кошаркаши Игокее
Кошаркаши млађих категорија Црвене звезде